[{"text_idx": "#000005", "text": "Vo\u0303imas lugu puudutab kolme naist eri ajastutest. Igau\u0308ks vo\u0303itleb oma sisemiste deemonitega ja oma rolli pa\u0308rast u\u0308hiskonnas."}, {"text_idx": "#000006", "text": "Rene\u0301e Fleming lo\u0303petas ku\u0308ll viie aasta eest karja\u0308a\u0308ri Marschallini rolliga Straussi ooperis \"Roosikavaler\", aga nu\u0308u\u0308d on ta New Yorgi Metropolitani laval tagasi, esinedes Pulitzeri auhinna pa\u0308lvinud helilooja Kevin Putsi uudisteose \"Tunnid\" (The Hours) peaosas. Idee kirjutada ooper sel teemal tuli samuti Renee Flemingilt. \"On erakordne vo\u0303imalus ma\u0308ngida kedagi omaenda ajastust,\" u\u0308tleb Fleming. \"Pealegi olen alati armastanud uusi oopereid.\""}, {"text_idx": "#000007", "text": "Kevin Puts pa\u0308lvis 2012. aastal Pulitzeri auhinna filmi po\u0303hjal kirjutatud ooperi \"Pu\u0308ha o\u0308o\u0308\" eest, mida on nu\u0308u\u0308dseks lavastatud u\u0308le ku\u0308mne korra nii Ameerikas kui Iirimaal. \"Tundide\" tegelased on ko\u0303ik omavahel u\u0308henduses u\u0308snagi mu\u0308stilisel viisil ja kohati nende lood kattuvad. \"Selles romaanis on midagi maagilist, mind kui heliloojat haaras see kohe,\" kinnitab autor."}, {"text_idx": "#000008", "text": "Uudisteose libreto (Greg Pierce) on kirjutatud Michael Cunninghami kuulsa romaani ja\u0308rgi, mida inspireeris Virginia Woolfi \"Mrs. Dalloway\".Greg Pierce toob va\u0308lja ooperi plussid teiste z\u030canride ees: \"Saame jutustada samaaegselt mitut lugu, sest meil on triod, ansamblid ja suured koorinumbrid.\""}, {"text_idx": "#000012", "text": "Ooper on salvestatud 10. detsembril 2022 Metropolitani laval."}, {"text_idx": "#000014", "text": "1999. aastal New Yorgis valmistuvad Clarissa Vaughan ja tema elukaaslane Sally korraldama pidu Clarissa parimale so\u0303brale Richardile, kirjanikule, kes saab auhinna. Clarissa eitab AIDS-i po\u0303deva Richardi peatset surma. Ta la\u0308heb peoks lilli ostma. Keset Washingtoni va\u0308ljaku saginat kuuleb ta meest kaare all ra\u0308a\u0308kimas, tema ha\u0308a\u0308l tuleb teispoolsusest. Clarissa satub kokku Walteriga, kirjanikuga,kelle ta oli unustanud peole kutsuda. Lillepoodi peab endine lauljanna Barbara, kes tervitab Clarissat suudlusega. Ja Clarissa unistab, et ta vo\u0303iks olla tema va\u0308ljavalitu. Richardit vaatama minnes peatub Clarissa ta\u0308navanurgal, kus ta aastaku\u0308mneid tagasi lo\u0303petas romantilise suhte temaga."}, {"text_idx": "#000015", "text": "Richardi korterisse jo\u0303udes tunneb ta no\u0303rkust. Ta vaidleb vastu oma hu\u0308u\u0308dnimele \u2013 \"Mrs. Dalloway\" \u2013 sest ta peab seda traagiliseks romaaniks. Kui Richard u\u0308tleb talle, et ta ei suuda peole tulla, u\u0308tleb Clarissa talle, et ta peab rohkem pingutama. Ta naaseb koju ja leiab peoks valmistuva Sally. Kuid Clarissat na\u0308rib tunne, et midagi on valesti ja ta la\u0308heb tagasi Richardi juurde.1923. aastal vo\u0303itleb Virginia Woolf Londoni a\u0308a\u0308relinnas oma romaani avareaga: \"Mrs. Dalloway u\u0308tles, et ostab lilled ise\"."}, {"text_idx": "#000016", "text": "Virginia ja\u0308lgib oma abikaasat Leonardit, kui too to\u0308o\u0308tab \u2013 ta on toimetaja \u2013 ja tal on mehest kahju, et ta peab naise ebastabiilsusega toime tulema. Tundes end a\u0308a\u0308relinnas lo\u0303ksus olevat, ihkab ta Londoni po\u0303nevust. Ta mo\u0303istab, et u\u0308ks tema romaani tegelastest peab surema, kuid pole kindel, kes. Hetkeks tabab Virginiat kurnav peavalu. Kui kokk Nelly talle su\u0308u\u0308a toob, ku\u0308sib Virginia temalt, kas on usutav, et noor naine vo\u0303ib alustada pa\u0308eva ta\u0308is ro\u0303o\u0303mu, kuid o\u0303htul endalt elu vo\u0303tta?"}, {"text_idx": "#000017", "text": "Virginia fantaseerib enesetapust. Nelly on a\u0308revil, kuid vastab, et jah, ta vo\u0303iks seda uskuda. Virginia on no\u0308rdinud, kui talle tuletatakse meelde, et sel pa\u0308rastlo\u0303unal tulevad ku\u0308lla tema o\u0303de Vanessa ja lapsed. Rahutuna lahkub ta majast, teadmata, kuhu ta la\u0308heb."}, {"text_idx": "#000018", "text": "1949. aastal Los Angeleses alustab Laura Brown oma hommikut voodis, lugedes \"Proua Dallowayd\". Laura kardab trepist alla minna, et kohtuda oma abikaasa Dani ja va\u0308ikese poja Richiega. Ta\u0308na on Danil su\u0308nnipa\u0308ev. Kui Laura lo\u0303puks ko\u0308o\u0308ki siseneb, on mees ja Richie va\u0308ga ta\u0308helepanelikud, eriti kuna naine on rase. Pa\u0308rast Dani to\u0308o\u0308le minekut on Laura pettunud ja a\u0308revil kui ku\u0308psetab koos Richiega su\u0308nnipa\u0308evatorti. Nende naaber Kitty tuleb ku\u0308lla ja kui nad kohvi joovad, po\u0303geneb Laura romantilisse fantaasiasse Kittyst \u2013 ja leiab end ootamatult teda suudlemas. Kitty u\u0308tleb, et peab haiglasse minema ja palub Laural oma koerale su\u0308u\u0308a anda, kui ta eemal on. Pa\u0308rast Kitty lahkumist viskab Laura rikutud koogi pru\u0308gikasti. Ha\u0308mmingus Richie ja\u0308tab ta lapsehoidja juurde ja so\u0303idab minema."}, {"text_idx": "#000019", "text": "Laura jo\u0303uab vaiksesse hotellituppa, relvastatud tabletipudeli ja romaaniga \"Proua Dalloway\". Ta ei tea, mida teha. Suhtlus hotelliametnikuga oli ebameeldiv. Ta hakkab raamatut lugema. Ja\u0308rsku on ta jahmunud, et kaalub enesetappu, sest tal on ju va\u0308ike laps ja veel u\u0308ks tulemas. Ta la\u0308heb Richiele lapsehoidja juurde ja\u0308rele. Kui Dan koju tuleb, kiidab ta Laura ja Richie tehtud su\u0308nnipa\u0308evatorti ning u\u0308tleb, kui o\u0303nnelikuks ta pere teda teeb."}, {"text_idx": "#000020", "text": "Virginia Woolf la\u0308heneb jo\u0303ele, kus teda na\u0308ib ootavat ha\u0308a\u0308l teispoolsusest. Kuid Leonard jookseb ja kirub teda majast lahkumise eest \u2013 ta kartis, et leiab naise surnuna. Majja tagasi tulles kuuleb Virginia laste ha\u0308a\u0308li ja mo\u0303tleb, kas ta on mo\u0303istust kaotamas. Ta la\u0308heb aeda ja leiab oma o\u0303e Vanessa ja tema kolm last. Nad peavad surevale linnule matusetalitust. Kui Virginia meisterdab maniakaalselt linnule hauda, mo\u0303istab Vanessa o\u0303e haiguse to\u0303sidust. Hiljem, so\u0308o\u0308gilauas, ta\u0308nab Virginia Leonardit talle kingitud o\u0303nne eest. Ta teatab ka, et tema romaani kangelanna proua Dalloway ja\u0308a\u0308b elama."}, {"text_idx": "#000021", "text": "New York. Clarissa la\u0308heb tagasi Richardi korterisse ja kuuleb la\u0308hedalasuvas kirikus koori laulmas. Ta satub kokku Richardi endise poiss-so\u0303bra Louisiga, kes meenutab suve, mille nad kolmekesi mere a\u0308a\u0308res veetsid \u2013 see ka\u0308ivitab ma\u0308lestused Clarissa ja Richardi la\u0308hedusest. Nu\u0308u\u0308d siseneb Clarissa Richardi korterisse ja leiab ta aknalaualt. Kui naine u\u0308ritab meeleheitlikult veenda teda tagasi astuma, selgitab mees, et ko\u0303ik, mida ta tahtis, oli kirjutada midagi head, mis vo\u0303iks kedagi puudutada. Ta u\u0308tleb Clarissale, et armastab teda, hu\u0308ppab aknast alla ning sureb."}, {"text_idx": "#000022", "text": "Ooperi viimases stseenis kogunevad Richardi so\u0303brad Clarissa korterisse. Naine heidab endale ette, et ta ei kuulanud, mida Richard tegelikult soovib. Sally lohutab teda. Laura Brown, kes on praegu 50 aastat vanem, saabub peole ja selgub, et ta on Richardi ema. Ta paljastab, et ja\u0308ttis oma pere maha, sest nendega ja\u0308a\u0308mine oleks olnud tema jaoks vo\u0303rdne surmaga. Kui teised taanduvad, satuvad Clarissa, Laura ja Virginia aja- ja kohau\u0308lesesse ruumi. Nad on u\u0308llatunud, et kogu selle aja, kui nad elasid tohutut u\u0308ksindust tundes, olid seal ka teised, kes tundsid sama ja nad ko\u0303ik olid omavahel seotud, ise seda mo\u0303istmata."}, {"text_idx": "#000031", "text": "Ooperiso\u0303bra aken maailma, vo\u0303imalus kuulata kuulsate ooperimajade ta\u0308naseid etendusi."}]